Horner-plaasmoord: Twee verdagtes aangekeer | Maroela Media
Twee verdagtes is in verband met die grumoord op Brendin Horner in hegtenis geneem. (Foto: Facebook)
Twee verdagtes is reeds aangekeer in verband met die moord op die 21-jarige Brendin Horner.
Die jong plaasbestuurder se liggaam is Vrydagoggend vroeg in 'n veld op 'n plaas in die omgewing van Paul Roux in die Vrystaat aangetref. Hy het glo verskeie steekwonde, asook 'n kopwond gehad. Sy kneukels was na verneem word bebloed soos wat hy glo sy aanvallers probeer afweer het.
'n Soektog na Horner is Donderdagaand begin nadat hy vroeër die dag by sy pa, Robby, gaan kuier het, maar daarna spoorloos verdwyn het.
Brig. Motantsi Makhele, polisiewoordvoerder, het gesê speurders van die Senekal-polisiestasie het die twee verdagtes Saterdag in Fareng tse Tho, in Paul Roux, in hegtenis geneem.
"Bloedbevlekte klere en skoene is gevind en sal vir forensiese toetse gestuur word. Die twee mans is glo veediewe en die oorledene het hulle moontlik op daardie noodlottige dag gesien," het Makhele gesê.
Die twee verdagtes, onderskeidelik 32 en 43 jaar oud, verskyn na verwagting Dinsdag in die Senekal-landdroshof op aanklag van moord.
Die minister van landbou, Thoko Didiza, het die moord op Horner Saterdag ten sterkste veroordeel, terwyl die DA-leier in die Vrystaat, dr. Roy Jankielsohn, die voorval as "tragies en brutaal" bestempel het.
Klink eerder na twee terroriste as veediewwe
Gaan hulle met belastingbetalers se geld aan die lewe gehou word? Ja. Dis mos onmenslik om die doodstraf in te stel. Hoe oneweredig !!!!
Bring die doodstraf terug, dan sal hierdie sinnelose moorde end kry!!!
Sinneloos en wreed vermoor, nog 'n jongmens se lewe net eenvoudig kort geknip. Mag hulle swaar gestraf word, maar vir hulle sal daar heel waarskynlik 'n ligte straf wees. Wanneer gaan die regering wakker skrik of is plaasmoorde regtig nie belangrik nie.